Hartaanval eis oudleerder van Oranje MeisiesHelené Jansen van Rensburg (Foto: Facebook) Hoër Meisieskool Oranje treur oor die dood van een van hul oudleerders, Helené Jansen van Rensburg (19), wat Saterdag aan ’n hartaanval oorlede is. Jansen van Rensburg was verlede jaar ’n matriekleerder aan dié Bloemfonteinse spogskool. Sy het vanjaar haar studies by die Luitingh Alexander Musical Theatre Academy afgeskop. Jansen van Rensburg het in haar matriekjaar ’n pasaangeër gekry. Volgens haar graadhoof, Alta Roodt, het niemand ooit geweet dat sy met haar hart gesukkel het nie omdat sy die lewe so voluit geleef het en alles met oorgawe aangepak het. Selfs toe sy siek was, kon sy haar klasmaats laat lag, vertel haar onderwysers. Sosialemediagebruikers het bespiegel oor of die Covid-19-inenting moontlik tot Jansen van Rensburg se dood kon gelei het. Hoër Meisieskool Oranje het dit egter duidelik gemaak dat die inenting nie die oorsaak van Jansen van Rensburg se hartprobleme was nie, aangesien sy reeds vroeg op hoërskool met haar hart gesukkel het. Jansen van Rensburg het op skool al uitgeblink op kultuurvlak en het gedroom om ’n aktrise of sangeres in Amerika te word en was vasberade om hard te werk om haar drome te verwesenlik. Sy het aan drama, musiek, redenaars en kuns deelgeneem en was by die skoolkoor betrokke. Sy het nasionale titels in die Radikale Redenaarskompetisie asook sang-, drama- en kunswedstryde ingepalm. Afgesien van Jansen van Rensburg se kunssinnigheid het sy ook op akademiese vlak uitgeblink. Sy het op laerskool en ’n gedeelte van haar hoërskoolloopbaan ook geswem en aan gimnastiek deelgeneem. Karlien van Vuuren, Jansen van Rensburg se registeronderwyser, vertel sy was ’n entoesiastiese leerder en ook ’n regte bok vir sports. “Sy het ’n huppel in haar stap gehad en altyd geglimlag. Sy het ook altyd tyd vir ’n grappie gehad,” vertel Van Vuuren. Volgens Roodt was Jansen van Rensburg ’n spontane leerder wat altyd ’n geselsie wou aanknoop. “Ek onthou haar mooi glimlag so goed. Sy was altyd vriendelik,” vertel Roodt. Nog ŉ oud-onderwyser, Christine Hugo, sê sy onthou Jansen van Rensburg se energie en lewenslustigheid toe sy in gr. 8 in haar Afrikaanse klas ingestap het. “Sy was letterlik altyd voor in die koor en het ŉ pragtige stem gehad. Sy kon opstelle skryf oor ruimtewesens en buitengewone gebeure. Haar kreatiwiteit en verbeelding was lewensgroot,” vertel Hugo. Jansen van Rensburg word deur haar ouers, Japie en Thealene, en broer Nicholas oorleef.